ตลท.ติดใจจีนปีหน้าบุกปักกิ่ง
เห็นโอกาสจากโรดโชว์เซี่ยงไฮ้จับฐานใหม่กองทุนออสเตรเลีย
20 ก.ย. 2555

เห็นโอกาสจากโรดโชว์เซี่ยงไฮ้จับฐานใหม่กองทุนออสเตรเลีย
ตลท.วางแผนปีหน้า นำ บจ.บุกปักกิ่ง หลังประสบความสำเร็จที่เซียงไฮ้ เจาะลูกค้าใหม่กับกองทุนเน้นลงทุนยาวที่จีนออสเตรเลีย 
นายวิรไท สันติประภพ รองผู้จัดการ สายงานพัฒนาและวางแผนกลยุทธ์องค์กร ตลาดหลัก ทรัพย์แห่งประเทศไทย (ตลท.) เปิดเผยว่า เบื้องต้นปีหน้า ตลท.วางแผนว่า จะนำบริษัทจดทะเบียน (บจ.) ไทยไปนำเสนอข้อมูล (โรดโชว์) กับนักลงทุนและบริษัทหลักทรัพย์ (บล.) ที่กรุงปักกิ่งเหมือนกับที่เพิ่งพา 4 บจ.ไทยไปโรดโชว์ที่กรุงเซี่ยงไฮ้ ประเทศจีน มาเมื่อวันที่ 18 ก.ย.ที่ผ่านมา 
ตลาดหลักทรัพย์เห็นศักยภาพของนักลงทุนจีนที่พร้อมจะเข้ามาลงทุนในประเทศไทย และในช่วง 3 ปีที่ผ่านมาตลาดหุ้นจีนไม่ได้ปรับเพิ่มขึ้นเหมือนตลาดหุ้นในภูมิภาคเอเชียทั่วไป 
นอกจากนั้น เมื่อต้นปีสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ของจีน เพิ่งอนุญาตให้กองทุนรวมที่ลงทุนในต่างประเทศไปลงทุนในประเทศตลาดเกิดใหม่ได้ จากเดิมอนุมัติลงทุนเฉพาะประเทศที่พัฒนาแล้วเท่านั้น 
แม้ปัจจุบันตลาดหุ้นไทยจะเริ่มติดอันดับที่ 9 ของตลาดหุ้นที่กองทุนสนใจเข้ามาลงทุน แต่ถ้าเทียบกับสัดส่วนการลงทุนอันดับที่ 1 และ 2 อย่างฮ่องกงและสหรัฐ ถือว่าไทยยังมีช่วงห่างอีกมาก 
“ตอนนี้เป็นจังหวะที่ตลาดหลักทรัพย์ควรไปแนะนำให้กับนักลงทุนจีนอย่างต่อเนื่อง เพราะไทยเป็นหนึ่งในประเทศที่มีอัตราการขยายตัวเศรษฐกิจที่ยังเติบโตและผลการดำเนินงานของ บจ. ยังขยายตัวสูงอยู่ ซึ่งในช่วง 2 ปีที่ผ่านมา ตลท.มีกำหนดไปโรดโชว์ที่จีนปีละ 2 ครั้ง คือ ที่ปักกิ่งและเซี่ยงไฮ้อย่างละครั้ง
“ยากที่จะบอกว่าจะเห็นเม็ดเงินหรือการเข้ามาลงทุนในไทยเมื่อไร เพราะสิ่งเหล่านี้ต้องให้ข้อมูลต่อเนื่องเป็นประจำ เพื่อให้เขาเห็นโอกาสในการลงทุนตลาดหุ้นไทยยังมีต่อเนื่อง” นายวิรไท กล่าว 
สำหรับ บจ.ที่จะพาไปนำเสนอข้อมูลที่จีน ยังคงเน้นผู้นำในแต่ละอุตสาหกรรม หรือ บจ.ที่มีธุรกรรมการค้าที่เชื่อมโยงระหว่างไทยจีน ทั้งภาพการลงทุนแบบโดยตรง (FDI) และเข้าไปทำธุรกิจในประเทศจีน เช่น บริษัท เจริญโภคภัณฑ์อาหาร (CPF) ธนาคารกสิกรไทย (KBANK) บริษัท เซ็นทรัลพัฒนา (CPN)
อย่างไรก็ดี ตลท.จะยังสานต่อการโรดโชว์ที่เน้นการขยายกลุ่มประเภทนักลงทุนมากขึ้น โดยจะเน้นไปให้ความรู้ความเข้าใจตลาดหุ้นไทยกับกองทุนที่มีการลงทุนระยะยาวของทางการประเทศนั้นๆ คล้ายกับกองทุนบำเหน็จบำนาญข้าราชการ (กบข.) ไทย หรือกองทุนประกันสังคม หรือกองทุนความมั่นคงของรัฐบาล ซึ่งเมื่อเดือน พ.ค.ที่ผ่านมา ได้เดินทางไปพบกับของจีนที่กรุงปักกิ่งแล้ว แต่ในระยะต่อไปจะเริ่มไปยังประเทศอื่นๆ มากขึ้น เช่น ออสเตรเลีย
เมื่อวันที่ 18 ก.ย.ที่ผ่านมา ตลาดหลักทรัพย์ร่วมกับ บล.เมย์แบงก์กิมเอ็ง (ประเทศไทย) จัดงาน “Thailand Corporate Day” เป็นครั้งแรก ที่ประเทศจีน เซี่ยงไฮ้ โดยนำ 4 บริษัท คือ CPF, CPN, KBANK และ บริษัท ปตท. (PTT) พบนักลงทุนสถาบันกว่า 40 สถาบัน ซึ่งบริหารสินทรัพย์รวมมากกว่า 1.5 แสนล้านเหรียญสหรัฐ